POST โล๊ะ “โพสต์ทูเดย์-นิวส์เคลียร์ออนไลน์” ขาย “เนชั่นกรุ๊ป” รับ 59 ลบ. นำเงินใช้หนี้
POST ทำสัญญาขายทรัพย์สิน ซึ่งเป็นเครื่องหมายบริการและลิขสิทธิ์ "โพสต์ทูเดย์-นิวส์เคลียร์ออนไลน์" ให้ "เนชั่นกรุ๊ป" รับ 59 ลบ. นำเงินใช้หนี้-เพิ่มสภาพคล่องทางการเงิน-ลดการขาดทุน ยันเดินหน้า “หนังสือพิมพ์บางกอกโพสต์-บางกอกโพสต์ ออนไลน์” ตามเดิม
POST ทำสัญญาขายสินทรัพย์ "โพสต์ทูเดย์-นิวส์เคลียร์ออนไลน์" ให้ "เนชั่นกรุ๊ป" รับ 59 ลบ. นำเงินใช้หนี้-ลดการขาดทุน
6 ก.ย. 2565

บริษัท บางกอก โพสต์ จำกัด (มหาชน) หรือ POST ระบุว่า บริษัทฯ ได้ทำสัญญาซื้อขายทรัพย์สิน ซึ่งเป็นเครื่องหมายบริการและลิขสิทธิ์ของโพสต์ ทูเดย์ และนิวส์เคลียร์ ออนไลน์ กับ บริษัท เนชั่น กรุ๊ป (ไทยแลนด์) จำกัด (มหาชน) เมื่อวันที่ 5 กันยายน 2565 ในราคา 58,850,000 บาท  โดยเป็นราคาที่ตกลงกันระหว่างคู่สัญญาทั้งสองฝ่ายซึ่งรวมภาษีมูลค่าเพิ่มแล้ว
สำหรับเงินที่ได้รับจากการขายทรัพย์สินนี้บริษัทฯ จะนำไปใช้ชำระหนี้สินของบริษัทฯ และยังจะช่วยให้บริษัทฯ มีโครงสร้างทางการเงินที่ดีขึ้น อีกทั้งยังจะช่วยลดการขาดทุนต่อไป จากการประกอบกิจการโพสต์ ทูเดย์ และนิวส์เคลียร์ในอดีตที่ผ่านมาและในอนาคต
ทั้งนี้บริษัทฯ มีผลประกอบการขาดทุนอย่างต่อเนื่อง ดังนั้นการขายทรัพย์สินดังกล่าว บริษัทฯ มีโอกาสที่จะมีผลการดำเนินการที่ดีขึ้นจากการไม่รับรู้ผลขาดทุนจากการดำเนินงานของโพสต์ ทูเดย์และนิวส์เคลียร์ ทั้งนี้บริษัทฯ ยังคงดำเนินธุรกิจหลักคือหนังสือพิมพ์บางกอกโพสต์ และบางกอกโพสต์ ออนไลน์อยู่ต่อไป